Искър (район)
„Искър“ е административен район в Столичната община. Наименуван е на река Искър, която протича в източната му част. Към 15 юни 2023 г. в района живеят 64 159 души по настоящ адрес и 69 019 души по постоянен адрес.

География 
Намира се в югоизточната част на общината, разположен на площ от 25,6 km2. Има 70 814 жители според преброяването от 2021 - 2022 година.

Районът включва:
 застроения с блокове жилищен комплекс „Дружба“ с подрайоните „Дружба 1“, „Дружба 2“ и „Цариградски комплекс“;
 застроените с еднофамилни къщи квартали „Димитър Миленков“ и „Абдовица“;
 село Бусманци;
 Научно-производствена зона Искър (НПЗ Искър) край железопътната гара Искър.

Забележителности на район „Искър“ са:
 паркът „Езеро“ с най-голямото езеро в жилищната част на София;
 паркът „Врана“ с редки дървета и храсти и царския дворец „Врана“.

История 
За нуждите на работниците от предприятията в промишлената зона край гарата започват да се изграждат жилищни блокове през 1947 г. Това полага началото на градското застрояване на района и по-конкретно на бъдещия жилищен комплекс „Дружба“. Комплексът бързо се разраства и заедно с близките квартали и с. Бусманци, е обособен в отделен административен район „Искър“ през 1983 година.

Население 
Населението на район „Искър“ е с включените 1669 жители на село Бусманци към общия брой за района. Бусманци е с отделно кметство, поради което населението на селото се брои отделно.

Етнически състав 
 Преброяване на населението през 2011 г.
Численост и дял на етническите групи според преброяването на населението през 2011 г.:

Култура 
В района действат следните културни центрове:
 Културен дом „Искър“ в жк. „Дружба 1“,
 Младежко читалище „Георги Минчев“ в жк. „Дружба 1“,
 Читалище „Елин Пелин“ в с. Бусманци.

Има 4 християнски храма – църквите „Св. Преп. Наум Охридски“ и „Въведение Богородично“ в ж.к. „Дружба 1“, параклисът „Св. Пророк Илия“ в ж.к. „Дружба 2“ и църквата „Успение Богородично“ в с. Бусманци.

Образование 
 5 основни училища – 4 ОУ „Проф. Джон Атанасов“, 65 ОУ, 89 ОУ „Д-р Христо Стамболски“, 150 ОУ „Цар Симеон Първи“ и 163 ОУ „Черноризец Храбър“
 3 средни (общински) училища – 68 СУ „Акад. Никола Обрешков“, 69 СУ „Димитър Маринов“ и 108 СУ „Никола Беловеждов“
 1 средно (частно) училище – ЧСУ „Кралица София Испанска“
 1 професионална гимназия – ПГ по транспорт
 2 частни професионални колежа – ЧПК „Света Ариадна“ и ЧПК по транспорт

За най-малките се грижат 7 обединени детски заведения и 2 целодневни детски градини.

Източници

Външни препратки 
 Район „Искър“ – официален сайт
 Район „Искър“  – на сайта на Столичната община